丙午新年六十一歲俗謂之元命作詩自貺
作者：范成大
朝代：宋

paragraphs: 歲復當生次，星臨本命辰。
四人同丙午，初度再庚寅。
長狄名猶記，沙隨會若新。
童心仍竹馬，暮境忽蒲輪。
鏡裏全成老，尊前略似春。
三年歸汶上，千日卧漳濱。
剛長交新泰，陰消脫舊屯。
網蛛縈藥裹，竇犬吠醫人。
窗下烏皮几，田間紫領巾。
鯢淵方止水，鯤海任揚塵。
波匿觀河見，維摩示病身。
顰端還一笑，默識幻中真。